**Proiect**

**PARLAMENTUL Republicii Moldova**

**LEGEA ZOOTEHNIEI**

**Capitolul I.**

**Dispoziţii generale**

Articolul 1. Domeniul de reglementare

Prezenta lege reglementează:

a) creşterea, reproducerea şi ameliorarea animalelor;

b) conservarea resurselor genetice;

c) norme zootehnice și genealogice privind comerțul cu animale de reproducție și cu materialul germinativ provenit de la acestea;

d) recunoașterea societăților de ameliorare și a exploatațiilor de ameliorare;

e) drepturile și obligațiile deținătorilor de animale, ale societăților de ameliorare și ale exploatațiilor de ameliorare;

e) supravegherea creşterii şi reproducerii animalelor de fermă.

Articolul 2. Scopul şi obiectivele legii

* 1. Scopul legii îl constituie consolidarea cadrului instituţional şi crearea condiţiilor organizatorice, economico-juridice favorabile dezvoltării stabile a sectorului zootehnic, care să asigure:

a) perfecţionarea cadrului juridic şi regulatoriu privind activitatea în sectorul zootehnic;

b) creşterea productivităţii animalelor în sectorul zootehnic prin implementarea tehnologiilor performante de creştere şi exploatare a acestora;

c) susţinerea deţinătorilor de animale la implementarea tehnologiilor avansate şi proiectelor inovaţionale în domeniul zootehniei;

d) perfecţionarea raselor şi speciilor de animale existente;

e) crearea de noi rase, tipuri şi linii de animale cu un potenţial productiv înalt;

f) sporirea calităţii şi competitivităţii produselor de origine animală şi promovarea acestora pe piaţa internă şi externă;

g) protecţia mediului, sănătăţii populaţiei şi animalelor în procesul exploatării şi circulaţiei acestora.

(2) Obiectivele prezentei legi sunt:

a) asigurarea continuităţii desfăşurării activităţii de creştere şi ameliorare a efectivelor de animale la un nivel superior;

b) menţinerea şi sporirea valorii de ameliorare şi a diversităţii genetice a animalelor;

c) utilizarea metodelor de creştere care să corespundă normelor de protecţie a mediului, de protecţie a animalelor, de sănătate publică, normelor sanitar - veterinare în vigoare, respectiv cerinţelor pieţei;

d) îmbunătăţirea calităţii produselor animaliere, rentabilităţii şi competitivităţii pe piaţă a producţiei realizate;

e) conservarea fondului genetic al speciilor autohtone, efectivelor de animale existente respective, diversitatea fondului genetic în cazul acestor specii de animale;

f) asigurarea alinierii la standardele internaţionale.

Articolul 3. Noţiuni principale

În sensul prezentei legi, următoarele noțiuni principale semnifică:

***Autoritatea competentă de ameliorare*** - autoritatea centrală a Republicii Moldova, responsabilă pentru coordonarea activităţii de ameliorare.

***Zootehnie*** - ramură a agriculturii, care are drept obiect cunoaşterea, creşterea, reproducerea, alimentația, ameliorarea raselor şi exploatarea animalelor agricole, denumite în continuare animale;

***Ameliorarea animalelor*** - complex de acţiuni și metode de modificare a structurii genetice a populaţiilor de animale supuse selecţiei în succesiunea generaţiilor, în vederea perfecţionării raselor existente şi creării de noi rase, tipuri, linii, crossuri şi populaţii de animale, în vederea obţinerii unor producţii de origine animală mai mari;

***Animal*** – orice organism viu care aparţine uneia din următoarele specii: taurine, porcine, cabaline, ovine, caprine, animale de blană, păsări, iepuri de casă, peşti, albine şi viermi de mătase care sunt, sau pot fi exploatate pentru obţinerea producţiilor utilizate în alimentaţia umană sau ca materie primă pentru industrie;

***Deţinător de animale -*** orice persoană fizică sau juridică care are în posesie permanentă animale în calitate de proprietar de animale şi/sau deţinător de exploataţie, sau de îngrijitor temporar al animalelor. Această categorie include, fără excepţie, conducătorii grupurilor de animale, ai mijloacelor de transport în care se află animalele, precum şi administratorii exploataţiilor de tipul: tîrguri sau expoziţii de animale, tabere de vară, ferme de animale, centre de colectare a animalelor şi unităţi de sacrificare.

***Animal de reproducţie de rasă pură*** – orice animal al cărui părinţi şi bunici sunt înregistraţi într-un registru genealogic al aceleiaşi rase şi care este el însăşi înregistrat sau îndeplinește cerințele pentru a afi înscris în acest registrul genealogic;

***Rasă*** – grup compact de animale, care aparțin de aceiași specie, au origine comună, s-au format în aceleași condiții istorico-climaterice, prezintă un număr suficient pentru înmulțirea în interiorul ei, fără a folosi împerecherea înrudită, se caracterizează prin particularități morfo-fiziologice și productive specifice care le deosebesc de alte grupuri de animale de aceiași specie și care transmit stabil însușirile lor specifice de la părinți la urmași;

***Material seminal* -** mediul biologic format din spermatozoizi şi plasmă seminală;

***Material seminal congelat*** –material seminal recoltat, controlat, prelucrat şi conservat prin congelare, în scopul menţinerii capacităţii fecundante şi utilizării lui în biotehnologia însămânţărilor artificiale;

***Bonitare*** *–* determinarea clasei animalelor în baza aprecierii lor după un complex de caractere morfoproductive şi biologice, fixate în documentaţia evidenţei zootehnice;

***Registru genealogic* -** orice carte, registru, dosar sau bază de date care sunt înfiinţate şi menţinute de societățile de ameliorare, constituit şi recunoscut în mod oficial de autorităţile competente, în care animalele de reproducţie ale unei rase sunt înscrise cu menţionarea ascendenţilor lor;

***Registru zootehnic -*** orice carte, registru, dosar sau bază de date care sunt înfiinţate şi menţinute de societățile de ameliorare, constituit şi recunoscut în mod oficial de autorităţile competente, în care se înscriu animalele de reproducţie de rasă pură și hibride din specia porcine;

***Lucrări de selecţie* –** acţiuni de măsurare şi înregistrare a performanţelor zootehnice şi de prelucrare a datelor în vederea estimării valorii de ameliorare a animalelor de reproducţie;

***Valoarea genetică* -** puterea de transmitere la urmaşi a performanţelor de producţie ale unui animal cuprins în lucrările de selecţie.

***Hibridare***- încrucişarea animalelor din rase diferite, dar compatibile.

***Controlul performanţelor*** – măsurarea şi înregistrarea performanţelor zootehnice şi a capacităţilor funcţionale ale animalelor, după o metodă aprobată,în vederea estimării valorii de ameliorare a animalelor de reproducție.

***Testarea reproducătorilor* -** acţiunea de testare a performanţelor descendenţilor în vederea estimării valorii de ameliorare areproducătorilor;

***Certificat de rasă* -** document tipizat care conţine informaţii referitoare la animal şi ascendenţii acestuia, eliberat de societatea de ameliorare pentru animalele de rasă pură;

***Certificat de origine* -** document tipizat care conţine informaţii referitoare la animal şi ascendenţii acestuia, eliberat de societatea de ameliorare pentru animalele metise;

***Certificat genealogic*** - document tipizat care conţine informaţii referitoare la materialul seminal, ovule sau embrioni, eliberat de societatea de ameliorare;

***Însămânţarea artificială -*** procedeu tehnic de depunere a materialului seminal în porţiunea aparatului genital femel în vederea fecundării;

***Transfer de embrioni -*** biotehnologie de reproducţie care constă în implantarea în uterul unei femele a unui embrion recoltat de la altă femelă;

***Embrion -*** stadiu de dezvoltare a unui organism viu, de la faza de ovul fecundat, parcurgând toate fazele fiziologice naturale până la făt;

***Centru de colectare*** - unitate autorizată şi controlată oficial, situată pe teritoriul unui stat membru sau al unei ţări terţe, în care se produce material seminal destinat însămânţării artificiale;

***Centru de depozitare*** - unitate autorizată şi controlată oficial, situată pe teritoriul unui stat membru sau al unei ţări terţe, în care se depozitează material seminal congelat destinat însămânţării artificiale;

***Individualizarea*** - procedeu de stabilire a identităţii fiecărui animal astfel încât să poată fi recunoscut în orice împrejurare şi în tot cursul vieţii sale, până la ieşirea din sfera exploatării.

***Monta naturală autorizată*** - împerecherea masculului autorizat cu femele în condiţii fiziologice naturale;

***Monta naturală neautorizată*** - împerecherea masculului neautorizat cu femele în condiţii fiziologice naturale;

***Reproducător –*** animal identificat şi înregistrat, înscris într-un registru genealogic;

***Reproducător autorizat pentru însămânţare artificială -*** mascul reproducător, înscris într-un registru genealogic, exploatat la obținerea materialului seminal utilizat pentru însămînțarea artificială a femelelor;

***Reproducător autorizat pentru montă naturală –*** mascul reproducător, înscris într-un registru genealogic, exploatat la monta naturală pentru obținerea descendenței;

*Femelă reproducătoare de rasă pură -* femela înscrisă în secţiunea principală a registrului genealogic şi care are înregistrată cel puţin o montă sau însămânţare artificială.

*Program de selecție și reproducție* – document, întocmit de Autoritatea competentă de ameliorare, ce cuprinde ansamblul de reguli, acţiuni şi măsuri pentru menținerea selecției și reproducției animalelor altele decât cele înscrise în registrele genealogice.

***Exploataţie zootehnică*** - unitate, construcţie sau orice loc în care sunt deţinute, crescute sau îngrijite animalele menţionate în prezenta lege și este autorizată în modul corespunzător.

***Societate de ameliorare*** - înseamnă orice asociație de crescători, organizație de ameliorare sau organism public, altul decât autoritățile competente, care este recunoscută de către autoritatea competentă, în scopul desfășurării unui program de ameliorare cu animale de reproducție de rasă pură și/sau animale de reproducție hibride, înscrise într-un registru genealogic înființat și ținut de aceasta;

***Exploatație de ameliorare -*** înseamnă orice exploatație zootehnică care desfășoară activități într-un sistem de producție, este recunoscută de către autoritatea competentă și deține animale de reproducție de rasă pură și/sau animale de reproducție hibride, înscrise într-un registru genealogic înființat și ținut de aceasta în scopul desfășurării unui program de ameliorare;

***Porc de reproducție hibrid -*** înseamnă un animal din specia porcină înregistrat într-un registru zootehnic, obținut prin încrucișare intenționată sau utilizat pentru încrucișare intenționată între:

(a) porci de reproducție de rasă pură aparținând unor rase sau linii diferite;

(b) porci de reproducție care sunt la rândul lor rezultatul unei încrucișări (hibride) între rase sau linii diferite;

***Valoare de ameliorare -*** valoarea estimată a unui reproducător pentru un anumit caracter, dată de performanța proprie și/sau valoarea medie a performanțelor descendenților săi față de media populației;

***Program de ameliorare -*** înseamnă un set de acțiuni sistematice, inclusiv înregistrarea, selecția, ameliorarea animalelor de reproducție și de material germinativ provenit de la acestea și schimburile de animale de reproducție și de material germinativ provenit de la acestea, concepute și puse în aplicare cu scopul de a menține sau îmbunătăți caracteristicile fenotipice și/sau genotipice dorite ale populației de reproducție țintă.

**Articolul 4.** Cadrul juridic şi regulatoriu privind relaţiile în sectorul zootehnic

(1) Legislaţia în domeniul zootehniei se constituie din prezenta lege şi din alte acte normative, adoptate în conformitate cu aceasta, precum şi din actele normative de drept internaţional, la care Republica Moldova este parte.

(2) În scopul implementării prezentei legi, Autoritatea de reglementare va elabora, iar Guvernul va aproba, norme şi condiţii zootehnice cu caracter tehnic de reglementare în domeniu.

(3) Dacă există neconcordanţe între prevederile prezentei legi şi prevederile actelor normative de drept internaţional, la care Republica Moldova este parte, prioritate au reglementările internaţionale.

**Articolul 5.** Principiile generale de reglementare a relaţiilor în domeniul zootehniei

Reglementarea relaţiilor în sectorul zootehnic se bazează pe următoarele principii generale:

* 1. neamestecul statului în activitatea economică curentă a deţinătorilor de animale, cu excepţia cazurilor expres prevăzute de lege;
  2. supravegherea şi controlul de stat a condiţiilor de creştere, nutriţie, selecţie, reproducţie, protecţie şi circulaţie a animalelor, protecţia mediului şi siguranţei publice;
  3. promovarea unei dezvoltări stabile şi durabile a sectorului zootehnic;
  4. stimularea cercetărilor ştiinţifice în domeniul zootehniei şi producerii nutreţurilor;
  5. identificarea şi înregistrarea de stat obligatorie a animalelor şi resurselor genetice;
  6. susţinerea de către stat şi autorităţile administraţiei publice locale a deţinătorilor de animale de rasă pură şi societăților de ameliorare;
  7. încurajarea comerţului cu animale de reproducţie care asigură creşterea productivităţii şi competitivităţii producţiei de origine animală autohtonă pe piaţă;
  8. recunoaşterea registrelor genealogice a animalelor şi principiile generale de drept internaţional;
  9. utilizarea păşunilor proprietate publică, conform destinaţiei şi categoriei de folosinţă a acestora.

**Capitolul II**

**Organizarea instituţională şi administrarea sectorului zootehnic**

**Articolul 6.** Sistemul autorităţilor administraţiei publice şi organizaţiilor private care asigură administrarea şi funcţionarea sectorului zootehnic

(1) Sistemul autorităţilor administraţiei publice include:

a) Guvernul;

b) Autoritatea de reglementare (Ministerul Agriculturii, Dezvoltării Regionale și Mediului);

c) Autoritatea de supraveghere și control în zoootehnie (Agenția Națională pentru Siguranța Alimentelor);

d) autorităţile administraţiei publice locale de nivelul doi;

e) autorităţile administraţiei publice locale de nivelul unu;

f) Autoritatea competentă de ameliorare;

g) instituţii din sfera ştiinţei şi inovării, din sistemul învăţămîntului şi pregătirii cadrelor;

(2) Sistemul organizaţiilor private include:

a) asociaţiile profesionale ale deţinătorilor de animale (inclusiv Societățile de ameliorare);

b) întreprinderi şi gospodării agricole (inclusiv Exploatațiile de ameliorare);

c) deţinători individuali de animale (în cadrul gospodăriilor casnice).

**Articolul 7.** Competenţa Guvernului privind sectorul zootehnic

(1) Guvernul:

a) aprobă politica unică şi reglementările supravegherii de stat în domeniul zootehniei;

b) aprobă şi propune Parlamentului pentru adoptare proiecte de legi, strategii şi alte documente de politici în domeniul zootehniei;

c) aprobă reguli şi norme zootehnice;

d) aprobă formularele registrelor de evidenţă zootehnică, registrelor genealogice a animalelor de reproducţie de rasă pură, precum şi altor documente zootehnice tipizate;

e) asigură, prin intermediul Autorității de reglementare, finanţarea menţinerii fondului genetic, ameliorarea raselor autohtone de animale, precum şi a sistemului de identificare şi trasabilitate a animalelor;

e) stabileşte, după caz, reglementări la importul şi exportul mărfurilor de origine animală;

g) transmite, la solicitare, terenuri proprietate publică, destinate păşunatului, în proprietatea publică a unităţilor administrativ-teritoriale;

h) propune Parlamentului, concomitent cu elaborarea proiectului legii bugetului de stat pentru anul respectiv, finanţarea activităţilor de selecţie şi reproducţie în zootehnie;

i) transmite iazurile proprietate publică în folosinţă întreprinderilor, organizaţiilor pentru creşterea peştelui.

(2) Guvernul dispune şi de alte competenţe în domeniul zootehniei prevăzute de lege.

**Articolul 8.** Competenţa Autorității de reglementare privind sectorul zootehnic

(1) Autoritatea de reglementare:

a) asigură realizarea politicii de stat în domeniul zootehniei, coordonează şi dirijează activităţile privind creşterea, nutriţia, selecţia şi reproducţia;

b) elaborează şi propune Guvernului spre aprobare proiecte de acte legislative şi normative, strategii de dezvoltare a ramurilor zootehnice, norme zootehnice şi reglementări tehnice în domeniu;

c) propune Guvernului, concomitent cu elaborarea proiectului legii bugetului de stat pentru anul respectiv, sumele necesare de finanţare a activităţilor de selecţie şi reproducţie în zootehnie, precum şi a menţinerii fondului genetic animal;

d) organizează elaborarea şi realizarea programelor de selecţie şi reproducere, sporire a productivităţii animalelor, de folosire raţională şi conservare a fondului genetic al animalelor de reproducţie de rasă pură;

e) aprobă priorităţile şi obiectivele de cercetare în domeniul zootehniei;

f) comunică organismelor europene şi autorităţilor publice centrale pentru agricultură din terţe state Lista societăților de ameliorare, abilitate cu dreptul de a ţine sau crea registre genealogice a animalelor de reproducţie de rasă pură în Republica Moldova;

g) supraveghează modul în care instituţiile de cercetări ştiinţifice si alte organizaţii de profil aplică în practică procedurile biotehnologiei transferului de embrioni si manipulările genetice efectuate cu caracter experimental;

h) susţine activităţile de conservare a resurselor genetice animale de populaţii restrînse numeric, aflate în pericol sau pe cale de dispariţie;

i) efectuează aprobarea de stat a realizărilor de selecţie în zootehnie, conform normelor zootehnice aprobate de Guvern;

j) negociază cu potenţialii investitori implementarea proiectelor investiţionale în sectorul zootehnic al Republicii Moldova.

k) respectarea, prin intermediul AIPA, a teremenelor de exploatare şi utilizare după destinaţie a utilajelor tehnologice şi animalelor de reproducţie de rasă pură procurate prin subvenţionare;

(2) Autoritatea de reglementare dispune şi de alte competenţe prevăzute de lege.

**Articolul 9.** Competenţa Autorităţii de supraveghere zoootehnică de stat

(1) Supravegherea de stat în zootehnie o exercită Agenţia Naţională pentru Siguranţa Alimentelor, care asigură:

a) respectarea prevederilor actelor legislative şi normative în domeniul zootehniei;

b) respectarea tehnologiilor de creştere şi exploatare a animalelor, valorificării păşunilor proprietate publică, producerii şi comercializării nutreţurilor, premixurilor şi adaosurilor vitamino-proteice, altor aditivi furajeri;

c) monitorizarea utilizării la reproducere doar a masculilor reproducători autorizați de diferite specii şi rase de animale;

d) respectarea regulilor şi parametrilor normativi la creşterea, întreţinerea și nutriţia animalelor;

e) comercializarea, importul şi exportul animalelor;

(2) Autoritatea de supraveghere zoootehnică de stat întocmeşte procese-verbale de constatare a contravenţiilor administrative în domeniul zootehniei, cu transmiterea lor în instanţa de judecată pentru examinare, conform Codului contravenţional.

(3) Dispune şi de alte competenţe prevăzute de actele legislative şi normative.

**Articolul 10.** Competenţa autorităţilor administraţiei publice locale de nivelul doi

(1)Autorităţile administraţiei publice locale de nivelul doi:

a) coordonează şi dirijează activităţile privind creşterea, nutriţia, selecţia, reproducţia şi comercializarea animalelor pe teritoriul raionului (munucipiului);

b) acordă sprijin organizatoric comunităţilor în mobilizarea deţinătorilor de animale la crearea bazei furajere trainice;

c) organizează la nivel raional (municipal) măsuri de şcolarizare a conducătorilor comunităţilor şi formaţiunilor agricole întru propagarea şi implementarea tehnologiilor avansate sectorul zootehnic;

d) elaborează şi aprobă la Consiliul raional (municipal) planuri, pronosticuri trimestriale, semestriale şi anuale de dezvoltare a sectorului zootehnic şi monitorizează îndeplinirea lor;

e) întreprind măsuri de atragere a investiţiilor în dezvoltarea sectorului zootehnic;

f) susţine înfiinţarea şi funcţionarea asociaţiilor raionale profesionale ale deţinătorilor de animale pe specii;

g) acordă susţinere organizatorică şi de altă natură reprezentanţilor teritoriali responsabili pentru supravegherea zootehnică, selecţia şi reproducţia animalelor;

h) administrează păşunile şi întreprinderile zootehnice aflate în proprietatea unităţii administrativ teritoriale;

i) prezintă Autorității de reglementare rapoarte lunare, trimestriale şi anuale privind situaţia din sectorul zootehnic, conform formularelor aprobate de Autoritatea de reglementare.

(2)Dispune şi de alte competenţe prevăzute de actele legislative şi normative.

**Articolul 11.** Competenţa autorităţilor administraţiei publice locale de nivelul unu:

(1) Aprobă şi aplică:

a) planuri anuale de exploatare a păşunilor şi altor categorii de terenuri proprietate a unităţii administrativ-teritoriale destinate producerii furajelor;

b) lucrări de ameliorare a componenţei botanice a păşunilor naturale;

c) măsuri agrotehnice de sporire a productivităţii păşunilor;

d) acţiuni de exploatare raţională a păşunilor în diferite perioade ale anului;

e) taxe pe cap de animal de utilizare a păşunilor în funcţie de specie şi grupa de vârstă a animalelor;

f) data începerii sezonului de păşunat al animalelor pe terenurile proprietate publică a unităţii administrativ-teritoriale.

(2) Acordă autorizaţii:

a) pentru activitatea de prestare, de către ciobani, văcari, a serviciilor de îngrijire a animalelor la păşunare în raza primăriei;

b) deţinătorilor de animale pentru amplasarea stânelor şi lagărelor de vară în scopul întreţinerii şi păşunării animalelor.

(3) Înregistrează:

a) contractele de prestare a serviciilor de îngrijire a animalelor la păşunare, încheieate între deţinătorii de animale şi ciobani, văcari;

b) efectivele de animale pe specii, aflate în posesia deţinătorilor de animale – persoane fizice;

(4) Atribuie în arendă sau în folosinţă:

a) terenurile proprietate publică a unităţii administrativ-teritoriale, destinate păşunatului, cositului, creşterii culturilor furajere sau amplasării stînelor de vară, tîrgurilor, iarmaroacelor, expoziţiilor de animale;

b) iazurile proprietate publică a unităţii administrativ-teritoriale pentru creşterea peştelui sau organizarea zonelor amenajate de agremnt;

c) încăperi pentru organizarea şi amenajarea punctelor de colectare a laptelui şi oficiilor locale pentru însămînţarea artificială a animalelor;

(5) Organizează şi asigură trimestrial inventarierea animalelor pe specii în fiecare curte a cetăţenilor din localităţile primăriei şi prezintă în scris informaţia precizată organului raional de statistică.

(6) Susţine înfiinţarea şi funcţionarea asociaţiilor locale profesionale ale deţinătorilor de animale pe specii.

(7) Finanţează de la bugetele locale lucrările de ameliorare botanică şi agrotehnică a păşunilor proprietate publică a unităţii administrativ-teritoriale.

(8) Sesizează autorităţile competente de supraveghere zoootehnică de stat în vederea respectării legislaţiei şi atragerii la răspundere a persoanelor fizice şi/sau juridice, care au comis fraude.

**(**9**)** Autorităţile administraţiei publice locale de nivelul unu dispun şi de alte competenţe stabilite de lege.

**Articolul 12.** Autoritatea competentă de ameliorare

Autoritatea competentă de ameliorare organizează, coordonează şi monitorizează:

a) activitatea de selecţie şi reproducţie a animalelor pe specii;

b) activitatea Societăților de ameliorare;

c) monta dirijată cu masculi reproducători autorizaţi;

d) păstrarea şi utilizarea raţională a materialului seminal congelat;

e) monitorizarea evidenţei zootehnice şi bonitării animalelor la exploatațiile de ameliorare și exploatațiile zootehnice;

f) însămânţarea artificială a animalelor, conform planurilor de selecţie și reproducție, aprobate de Comisia de ameliorare;

g) şcolarizarea specialiştilor şi deţinătorilor de animale în domeniul respectiv;

h) autorizarea masculilor-reproducători pentru utilizarea la montă și/sau însămînţarea artificială, în baza unui Regulament aprobat de Guvern;

i) respectarea metodologiei de apreciere a materialului seminal, a performanţelor productive ale animalelor, categoriei şi calităţii producţiei zootehnice evaluate de către producători, colectori şi procesatori;

k) ţinerea registrului genealogic, completarea şi eliberarea certificatelor genealogice ale animalelor de reproducţie de rasă pură;

l) sistează comercializarea resurselor genetice în cazul depistării încălcarilor sau nerespectării normelor zootehnice de bonitare şi evidenţei zootehnice.

**Articolul 13.** Comisia de ameliorare

(1)Comisia de ameliorare este organul abilitat instituit în baza unui ordin al Autorității de reglementare, în componența căreia sunt incluși reprezentanți ai:

a) Direcției de specialitate a Autorității de reglementare;

b) Direcției de specialitate a Autorității de supraveghere și control;

c) Autorității de ameliorare;

d) Instituțiilor de cercetări științifice din domeniul zootehniei.

(2) Comisia de ameliorare are următoarele atribuții:

a) recunoaște Societățile de ameliorare în baza unui regulament aprobat de Guvern;

b) aprobă programele de selecție și ameliorare pentru Societățile de ameliorare;

c) aprobă programele de selecție și reproducție a animalelor

d) aprobă omologarea raselor, tipurilor și crossurilor de animale.

**Articolul 14.** Societățile de ameliorare

(1) Societățile de ameliorare au următoarele atribuții:

a) înființarea şi ţinerea registrelor genealogice ale animalelor de reproducţie de rasă pură pe specii;

b) testarea oficială a performanţelor productive a animalelor;

c) testarea animalelor reproducătoare după calităţile descendenţilor şi productivităţii proprii;

d) efectuează bonitarea animalelor de reproducţie de rasă pură incluse în registrele genealogice;

e) completarea şi eliberarea certificatelor genealogicepentru animalele de reproducţie de rasă pură ce urmează a fi comercializate;

f) prestarea serviciilor de marketing al animalelor de reproducţie de rasă pură.

(2) Societățile de ameliorare sunt obligate:

a) să activeze doar în baza recunoașterii de către Comisia de ameliorare;

b) să dispună de un program de selecție și ameliorare aprobat;

**Articolul 15.** Competenţa instituţiilor din sfera ştiinţei şi inovării, învăţămîntului şi pregătirii cadrelor

(1) Efectuează:

a) cercetări ştiinţifice în domeniul zootehniei;

b) instruiri şi reciclări profesionale a cadrelor din sectorul zootehnic;

c) activităţi de protecţie şi conservare a raselor şi tipurilor indigene de animale restrînse numeric şi pe cale de dispariţie;

d) măsuri de ameliorare a raselor, tipurilor, liniilor existente de animale pentru sporirea productivităţii lor;

e) lucrări de creare şi testare a raselor, tipurilor, liniilor noi de animale în vederea omologării lor în condiţiile Republicii Moldova şi recunoaşterii acestora ca realizări de selecţie în zootehnie;

(2) Elaborează şi promovează:

a) tehnologii avansate de creştere, întreţinere, nutriţie, exploatare, selecţie şi reproducţie a animalelor, de producere şi preparare a nutreţurilor, de prelucrare primară a materiilor prime, procesare a acestora şi fabricare a produselor finite de origine animală.

b) concepţii, programe, metode şi procedee de testare a capacităţilor morfoproductive şi genetice, de selecţie şi reproducere, sporire a productivităţii animalelor, de folosire raţională şi conservare a fondului genetic al animalelor de reproducţie de rasă pură;

c) proiecte de norme zootehnice de bonitare şi certificare a materialului genitoriu;

d) proiecte de instrucțiuni tehnologice şi standarde de rasă în domeniu;

(3) Implementează şi demonstrează în practică în cadrul staţiunilor experimentale şi didactice tehnologii performante de nivel mondial în creşterea, întreţinerea, nutriţia, exploatarea, selecţia şi reproducţia animalelor, producerea şi prepararea nutreţurilor, prelucrarea primară a materiilor prime de origine zootehnică.

(4) Institutul Ştiinţifico-Practic de Biotehnologii în Zootehnie şi Medicină Veterinară ţine Registrul aditivilor pentru hrana animalelor şi Catalogul de materii prime pentru furaje.

**Articolul 16.** Deţinătorii de animale, păşuni şi bazine acvatice

(1) Deţinătorii de animale au dreptul:

1. să practice liber pentru creştere specia, rasa, tipul, populaţia, linia, crossul şi hibrizii de animale;
2. să aleagă sistemele de creștere, modul de furajare şi întreţinere a animalelor, de utilizare a resurselor furajere, păşunilor naturale şi bazinelor acvatice;
3. să aplice soluţiile manageriale şi economice pe care le consideră mai acceptabile;
4. să țină evidența zootehnică și sa-și înscrie animalele în unul din registrele genealogice în cazul corespunderii acestora standardului de rasă;
5. să devină membri ai diferitor asociaţii sau grupuri de producători;
6. să comercializeze animale vii şi produse animaliere de sine stătător sau prin intermediul asociaţiilor sau grupurilor de producători;
7. să-și asigure animalele, în conformitate cu Legea nr.243-XV din 8 iulie 2004 privind asigurarea subvenţionată a riscurilor de producţie în agricultură;
8. să beneficieze de serviciile veterinare, în conformitate cu Legea privind activitatea sanitar-veterinară nr.221 -XVI din 19 octombrie 2007;
9. să încheie contracte de arendă a terenurilor destinate creşterii culturilor furajere şi fîneţelor pentru cosit, de utilizare a păşunilor pentru păşunatul animalelor și de folosinţă a iazurilor;
10. să utilizeze în activitatea lor de producţie stimulatori de creştere, preparate biologice şi veterinare, substanţe dezinfectante, inofensive pentru populaţie şi animale, care să nu polueze mediul şi să fie înregistrate în Republica Moldova;
11. să întreprindă alte acţiuni ce nu contravin legii, ordinii de drept şi bunelor moravuri;

(2) Deţinătorii de animale sînt obligaţi:

a) să efectueze înregistrarea de stat a animalelor deţinute în proprietate sau în folosinţă, în conformitate cu Legea nr.231-XVI din 20 iulie 2006 privind identificarea şi înregistrarea animalelor;

b) să respecte cerinţele zoo-veterinare de întreţinere şi creştere a animalelor;

c) să folosească pentru reproducerea animalelor însămânţarea artificială sau monta dirijată cu reproducători autorizaţi;

d) să asigure bunăstarea animalelor deținute;

e) să utilizeze păşunile şi obiectivele acvatice proprietate publică în conformitate cu destinaţia şi categoria de folosinţă a acestora;

f) să admită păşunatul animalelor pe terenuri destinate pentru păşunat sau pe alte terenuri doar cu acordul deținătorului de teren;

g) să asigure ordinea publică și siguranța populației;

h) să prevină poluarea şi/sau înrăutăţirea mediului.

(3) Deţinătorii de păşuni şi bazine acvatice sunt obligaţi:

a) să întreţină păşunile şi bazinele acvatice în stare corespunzătoare, să asigure paza lor, să sporească sistematic fertilitatea solului şi productivitatea păşunilor şi bazinelor acvatice în scopul satisfacerii necesarului de furaje pentru animale şi al protecţiei solului;

b) să respecte prevederile amenajamentelor pastorale şi planurilor anuale privind lucrările de întreţinere, ameliorare şi exploatare a păşunilor;

c) să nu permită folosirea în alte scopuri a terenurilor destinate păşunatului, cositului, creşterii nutreţului verde sau producerii seminţelor de plante furajere.

**Capitolul III**

**Întreţinerea animalelor**

**Articolul 17.** Exploatațiile zootehnice

**(**1) Exploataţiile zootehnice se situează în extravilan.

(2) Exploataţiile de ameliorare și zootehnice se divizează în ferme mici (mini-), mijlocii şi mari. Dimensiunile și caracteristicile acestora sînt stabilite prin hotărîre de Guvern.

(3) Construcţia şi darea în exploatare a exploataţiilor zootehnice se efectuează conform unui regulament aprobat de Guvern.

(4) Locul pentru amplasarea exploataţiei trebuie să fie izolat şi să ofere garanţia protecţiei mediului şi a sănătăţii publice.

(5) Teritoriul exploatației trebuie să fie îngrădit și să respecte normele de biosecuritate.

(6) Nu se admite amplasarea fermelor şi adăposturilor pentru animale pe fundul văilor şi în zone de ceaţă persistentă, pe teritoriul zonelor de protecţie a bazinelor acvatice şi a rîurilor, în zonele poluate, în apropierea fabricilor, uzinelor, etc.

**Articolul 18.** Înregistrarea animalelor

Înregistrarea animalelor se efectuează în modul şi condiţiile prevăzute de Legea **privind identificarea şi înregistrarea animalelor nr. 231-XVI din** 20 iulie 2006.

**Articolul 19.** Creşterea şi exploatarea animalelor

(1) Creşterea si exploatarea animalelor sunt activităţile desfăşurate de către deţinătorii de animale, indiferent de tipul de proprietate şi forma juridică de organizare ale acestora, în scopul obţinerii produselor de origine animalieră, destinate consumului uman, alimentaţiei animalelor, uzului farmaceutic, agricol sau industrial.

(2)Numărul de animale întreţinute de un deţinător de animale este reglementat printr-un regulament aprobat de Guvern și se limitează de capacitatea exploataţiei zootehnice, posibilităţile asigurării animalelor cu furaje cu furaje şi distanțele până la gospodăriile casnice ale vecinilor în cazurile întreținerii animalelor în gospodăriile casnice.

**Articolul 20.** Bunăstarea animalelor

Declarația Universală privind Bunăstarea Animalelor, elaborată de către Societatea Mondială pentru Protecția Animalelor, stabilește pentru animalele dependente de om cinci principii, care trebuie sa fie asigurate concomitent:

a) animalele trebuie să aibă acces nelimitat la apa proaspată și la o hrană adecvată pentru a-și menține starea de sănătate;

b) animalele trebuie să aibă un mediu de viață adecvat, care să includă un adăpost și o zonă comfortabilă de odihnă;

c) animalelor trebuie să li se asigure un diagnostic și un tratament adecvat;

d) animalelor trebuie sa li se ofere spatiu suficient si compania animalelor din aceeasi specie.

e) animalele trebuie tratate intr-un mod care sa nu le provoace suferințe psihice.

**Articolul 21.** Protecţia animalelor

(1) Deținătorilor de animale și altor persoane fizice sau juridice li se interzice:

a) provocarea durerii, suferinţei, stării de nelinişte sau de invaliditate a animalelor;

b) sacrificarea femelelor gestante din speciile bovină, porcină, cabalină, ovină şi caprină, cu excepția cazurilor de sacrificare forțată a animalelor la indicația serviciilor veterinare de stat.

(2) Durerea este provocată animalelor prin lovire sau accidentare traumatică.

(3) Suferinţa, alta decît cea provocată de durere, este cauzată animalelor prin înfometare, sete sau oboseală excesivă.

(4) Starea de nelinişte este cauzată de privarea animalelor de libertate prin legarea defectuoasă sau încarcerarea severă, singurătate, de introducere în spaţiul lor de viaţă a unor animale din alte specii sau din aceeaşi specie fără o acomodare prealabilă, de senzaţia de pierdere a echilibrului, de zgomote puternice, de şocuri luminoase sau electrice.

(5) Invaliditatea este cauzată animalelor prin lucrări experimentale.

**Capitolul IV**

**Resursele furajere şi nutriţia animalelor**

**Articolul 22.** Resursele furajere

(1) Prin noţiunea de resurse furajere se înţelege totalitatea furajelor de origine vegetală, animală, minerală, produselor industriale de sinteză, care pot fi folosite direct ori după prelucrare în alimentarea animalelor.

(2) Se consideră culturi furajere: lucerna, trifoiul, sparceta, borceagul, rapiţa, sulfina, facelia, porumbul pentru nutreţ verde şi siloz, iarba de Sudan, mazărea furajeră, sorgul, sfecla furajeră, amestecurile de leguminoase şi graminee perene, precum şi alte plante utilizate în scopuri furajere; plantele de cîmp, de pădure, de livadă, legumicole şi medicinale utilizate în apicultură; plantaţiile de duzi utilizate pentru viermii de mătase.

(3) Cerințele față de furaje sunt stabilite de către Guvern.

(4) Primăriile satelor (comunelor), oraşelor (municipiilor) repartizează deţinătorilor de animale în folosinţă păşuni pe termen de pînă la cinci ani, aceştia fiind obligaţi să execute anual lucrări de întreţinere şi ameliorare a păşunilor, de sporire a potenţialului lor productiv, precum şi lucrări de profilaxie, tratare şi combatere a parazitozelor la animale.

(5) Termenele de scoatere a animalelor la păşunat sînt stabilite de către autorităţile administraţiei publice locale şi se anunţă cu 10 zile înainte de termenul fixat, respectarea lui fiind obligatorie pentru toţi deţinătorii de animale.

(6) Autorităţile administraţiei publice locale întocmesc amenajamente pastorale şi planuri privind lucrările de întreţinere, ameliorare şi exploatare raţională a păşunilor publice.

(7) Baza furajeră a pisciculturii o constituie fitoplanctonul şi zooplanctonul, zoobentosul şi macrofitele din bazinele acvatice aflate în proprietatea statului, a unităţilor administrativ-teritoriale, a altor persoane juridice, precum şi a persoanelor fizice.

(8) Utilizarea apei din bazinele acvatice ale gospodăriilor piscicole se efectuează conform Legii apelor nr. 272 din 23 decembrie 2011.

**Articolul 23.** Păşunile

**(**1) Sunt supuse regimului de exploatare zootehnic următoarele categorii de terenuri:

a) păşunile din domeniul public al statului şi care se află în administrarea autorităţilor administraţiei publice centrale;

b) păşunile din domeniul public al unităţilor administrativ-teritoriale şi care se află în administrarea autorităţilor administraţiei publice locale respective;

c) păşunile situate pe orice fel de terenuri din zonele inundabile ale râurilor şi în lunca acestora, alte categorii de terenuri, care sunt şi/sau pot fi folosite numai în timpul prielnic păşunatului şi care aparţin domeniului public al statului, inclusiv din perimetrul terenurilor fondului silvic, ale fondului apelor şi ale fondului de rezervă;

d) păşunile cu regim special (din perimetrul terenurilor destinate necesităţilor de apărare, trupelor de grăniceri şi de interne, terenurile zonelor suburbane), cu excepţia perimetrelor de protecţie ecologică, a rezervaţiilor, parcurilor naţionale, parcurilor dendrologice şi zoologice, grădinilor botanice, braniştilor, monumentelor naturii, terenurile zonelor de protecţie şi zonelor sanitare;

e) terenurile arabile şi cele provenite din păşunile şi imaşurile comunale destinate producerii de furaje si seminţe de culturi furajere, inclusiv terenurile folosite pentru lucrări de îmbunătăţire a păşunilor şi imaşurilor.

(2) Păşunile proprietate a unităţilor administrativ-teritoriale se folosesc în exclusivitate pentru păşunat, fîneaţă, cultivarea plantelor de nutreţ, în vederea obţinerii de masă verde, fîn sau seminţe, perdele de protecţie a păşunilor, construcţii zootehnice, lucrări de îmbunătăţiri funciare în scopul creşterii potenţialului de producţie al păşunilor.

(3) Administrarea păşunilor săteşti, comunale, orăşeneşti şi municipale este de competenţa consiliilor locale respective, inclusiv aprobarea planurilor anuale de exploatare a păşunilor din perimetrul unităţii administrativ-teritoriale respective, iar executarea acestora, în competenţa primarilor localităţilor respective. Atribuirea în folosinţă şi valorificarea păşunilor se face cu consultarea deţinătorilor de animale şi asociaţiilor profesionale ale acestora.

(4) Schimbarea destinaţiei şi categoriei de folosinţă a păşunilor şi imaşurilor poate avea loc doar în cazul în care aceasta este prevăzut în documentaţia de amenajare a teritoriului şi documentaţia de urbanism, adoptată în modul stabilit de lege.

(5) Lucrările de protecţie şi ameliorare a păşunilor se realizează în cadrul programului de valorificare a terenurilor noi şi de sporire a fertilităţii solurilor, aprobat prin Hotărîre de Guvern.

**Capitolul V**

**Reproducţia și ameliorarea animalelor**

**Articolul 24.** Reproducţia animalelor

(1) Reproducţia animalelor se efectuează în conformitate cu programele de selecţie şi reproducţie/ameliorare în zootehnie şi de dezvoltare a activităţii de creştere a animalelor.

(2) Reproducţia animalelor se efectuează prin utilizarea însămînţărilor artificiale, montei dirijate sau transferului de embrioni.

(3) Materialul seminal, ovulele şi embrionii destinaţi pentru reproducerea animalelor, inclusiv din import, se colectează, tratează, depozitează şi utilizează sub supravegherea Autorității competente de ameliorare.

(4) Normele zootehnice privind organizarea, autorizarea și funcţionarea staţiunilor şi punctelor pentru însămînţarea artificială sau monta naturală dirijată se aprobă prin hotărîre de Guvern.

(5) Programele de selecţie şi ameliorare a animalelor pentru exploatațiile de ameliorare se întocmesc de către deținătorii ecestor exploatații și se aprobă de societatea de ameliorare – deținătoarea registrului genealogic în care sunt înscrise animalele acestuia.

(6) Programele de selecţie şi ameliorare a animalelor pentru societățile de ameliorare se întocmesc de către acestea se coordonează cu Autoritatea competentă de ameliorare și se aprobă de către Comisia de ameliorare.

(7) Programele de selecţie şi reproducţie a animalelor altele decât cele întreținute în exploatațiile de ameliorare se întocmesc de către Autoritatea competentă de ameliorare și se aprobă de către Comisia de ameliorare.

**Articolul 25.** Folosirea resurselor genetice pentru reproducerea animalelor

(1) Pentru reproducerea animalelor se permite folosirea masculilor reproducători de rasă pură şi, după caz, a reproducătorilor hibrizi, înscriși în registre genealogice şi zootehnice a speciilor şi raselor respective, confirmate prin certificate genealogice şi certificate de identificare a acestora.

(2) Pentru utilizarea la reproducere şi la colectarea materialului seminal, taurii urmează să fie supuşi unui proces de identificare prin analiza grupei sanguine sau prin oricare altă metodă aprobate de Comisia de ameliorare.

**Articolul 26.** Registrele genealogice şi zootehnice

(1) Registrele genealogice se înfințează și se țin de către o societate de ameliorare pentru animale din speciile bovină, ovină, caprină sau ecvină.

(2) Registrele genealogice sunt alcătuite dintr-o secțiune principală și, dacă societatea de ameliorare decide acest lucru, una sau mai multe secțiuni secundare pentru animale din aceeași specie care nu sunt eligibile pentru a fi înscrise în secțiunea principală.

(3) În secțiunea principală a registrului genealogic se înscriu animalele de reproducție de rasă pură, cu indicarea detaliilor privind ascendenții și, după caz, privind calitățile lor.

(4) În secțiunea secundară a registrului genealogic se înscriu animalele metise și/sau cele care încă nu au fost testate, cu indicarea detaliilor privind ascendenții și, după caz, privind calitățile lor.

(5) Registrele zootehnice se înfințează și se țin de către o societate de ameliorare pentru animale din specia porcină.

(6) Registrele zootehnice sunt alcătuite dintr-o secțiune principală și una sau mai multe secțiuni secundare pentru animale din aceeași specie care nu sunt eligibile pentru a fi înscrise în secțiunea principală.

(7) Formele şi modelele registrelor genealogice şi zootehnice se stabilesc prin Hotărîre de Guvern.

**Articolul 27.** Gestionarea registrelor genealogice şi zootehnice

(2) Lista societăților de ameliorare cu drept de creare şi ţinere a registrelor genealogice şi zootehnice se stabilește în baza unui regulament aprobat de Guvern.

(3) Autoritatea competentă de ameliorare comunică oficial lista societăților de ameliorare autorităţilor şi organizaţiilor interesate din alte state.

(4) Datele registrelor sau fişelor genealogice sînt publice, nu pot constitui secret comercial şi pot fi consultate de orice persoană interesată, inclusiv cu eliberarea gratuită, la solicitare, a extrasului din registrul respectiv.

(3) Crearea de noi registre sau fişe genealogice se efectuează la cererea societăților de ameliorare, adresată Autorității competente de ameliorare.

**Articolul 29.** Regulile de înscriere în registrele genealogice şi zootehnice

(1) Societățile de ameliorare abilitate cu drept de înființare şi gestionare a registrelor genealogice trebuie să respecte pentru fiecare specie şi/sau rasă de animale cerinţele specifice, şi anume:

a) regulile aplicabile la înscrierea şi înregistrarea în registrele genealogice şi curente;

b) regulile aplicabile privind admiterea animalelor la reproducţie, utilizarea materialului seminal, a ovulelor şi a embrionilor de animale;

c) metodele de control al performanțelor şi apreciere a valorii genetice a animalelor.

**Articolul 30.** Înscrierea în registrele genealogice a resurselor genetice importate

(1) Societățile de ameliorare din Republica Moldova nu pot refuza înscrierea în registrele lor genealogice a resurselor genetice importate dintr-un alt stat, în cazul în care acestea sunt însoţite de un certificat genealogic.

(2) În cazul, în care anumite resurse genetice importate, au caracteristici specifice care le diferenţiază de populaţia aceleiaşi rase din Republica Moldova, acestea vor fi înregistrate la o secţiune separată a registrului genealogic al rasei căreia îi aparţin.

**Articolul 31.** Particularităţile înscrierii ecvideelor înregistrate

Ecvideele înregistrate procurate din alte ţări, sau prin schimb interstatal, pot fi înscrise în registrul genealogic sub numele original, sau pe tot timpul vieții animalului numele original să fie menţionat între paranteze şi poate fi urmat de alt nume, temporar sau permanent, iar țara de origine să fie indicată prin inițiale recunoscute prin acorduri internaționale.

**Articolul 32.** Certificatele de rasă și de origine

(1) Certificatele de rasă și de origine se eliberează la comercializarea resurselor genetice de către Societățile de ameliorare care deţin registrul genealogic al speciei/rasei respective, în care sunt înscrişi ascendenţii animalului comercializat.

(2) Certificatele de rasă se eliberează pentru animalele de rasă pură iar Certificatele de origine se eliberează pentru animalele metisate.

(3) La eliberare certificatul de rasă este coordonat cu Autoritatea de ameliorare.

(4) Forma şi conţinutul tipizat al certificatului de rasă se stabilesc prin Hotărîre de Guvern.

(5) Resursele genetice importate trebuie să fie însoţite de certificate de rasă conform modelelor aprobate prin Hotărîre de Guvern.

**Articolul 33.** Condiţiile zootehnice care se aplică importului de animale pentru reproducţie de rasă pură sau metisate

(1) Pentru a putea fi importate, animalele din speciile bovine, porcine, ecvidee, ovine şi caprine trebuie:

a) să fie înscrise într-un registru genealogic sau în alt registru aflat în gestiunea unei asociaţii/organizaţii din ţara exportatoare;

b) să fie însoţite de un certificat de rasă sau de origine, a cărui formă este stabilită prin Hotărîre de Guvern.

(2) Importul resurselor de prăsilă se efectuează în bază de:

a) contract de import cu stipularea speciilor şi raselor de animale, apartenenţa de clasă, destinaţia şi numărul acestora;

b) autorizaţie eliberată de Autoritatea competentă de ameliorare.

(3) Ecvideele importate se înscriu în unul din registrele genealogice din Republica Moldova cu acelaşi nume, cu indicarea a statului de origine.

(3) Importul resurselor de prăsilă se efectuează cu respectarea prevederilor legislaţiei veterinare.

**Articolul 35.** Condiţiile zootehnice care se aplică importului de material seminal, ovule şi embrioni

(1) Pentru a putea fi importate, materialul seminal, ovulele şi embrionii obţinuţi de la animalelele din speciile bovine, porcine, ecvidee, ovine şi caprine trebuie:

a) să provină de la un animal reproducător de rasă pură înscris într-un registru genealogic sau în alt registru aflat în gestiunea unei asociaţii/organizaţii din ţara exportatoare;

b) să provină de la un animal reproducător de rasă pură care a fost supus controalelor de performanţă şi de apreciere a valorii genetice;

c) să fie însoţit de un certificat genealogic, a cărui formă este stabilită prin Hotărîre de Guvern.

(2) Importul materialului seminal, ovulelor şi embrionilor obţinuţi de la animalelele din speciile bovine, porcine, ecvidee, ovine şi caprine se efectuează în baza:

a) contract de import cu stipularea speciei, rasei şi altor caracteristici specifice ale animalelor de la care provin, destinaţia şi cantitatea acestora;

b) autorizaţie eliberată de Autoritatea competentă de ameliorare.

**Articolul 36.** Comercializarea resurselor genetice pe piaţa internă

Comercializarea resurselor genetice destinate reproducerii pe piaţa internă se efectuează în baza:

a) contractului de vînzare-cumpărare a resurselor genetice cu indicarea speciei şi rasei, apartenenţei de clasă, cantitatea şi destinaţia acestora;

b) certificatului de rasă sau de origine, aleberat de Societatea de ameliorare;

c) certificatului privind starea de sănătate a animalului.

**Articolul 37.** Ameliorarea animalelor

(1) Ameliorarea animalelor reprezintă o activitate cu caracter prioritar în dezvoltarea zootehniei şi se desfăşoară în exploatațiile de ameliorare, sub supravegherea Autorității competente de ameliorare.

(2) Ameliorarea genetica a animalelor se realizează prin lucrări de selecţie şi hibridare, efectuate pe baza testării performanțelor zootehnice, precum şi prin reproducţie dirijată.

(4) Activităţile de ameliorare a animalelor se finanţează de la bugetul de stat, în limita alocaţiilor bugetare prevăzute, pentru următoarele acţiuni:

a) individualizarea, codificarea animalelor şi constituirea bazei de date;

b) menţinerea fondului genetic;

c) testarea performanţelor zootehnice;

d) înființarea și ținerea registrelor genealogice și zootehnice.

**Articolul 38.** Exploatațiile de ameliorare

1. Exploatațiile de ameliorare sunt exploatații zootehnice care dețin animale de rasă pură și/sau hibride înscrise în registre genealogice sau zootehnice.
2. Exploatațiile de ameliorare au dreptul:
3. să-și înscrie animalele de rasă pură și/sau hibride în registre genealogice sau zootehnice înființate în una din societățile de ameliorare;
4. să procure și să comercializeze animale de prăsilă de orice rasă omologată în Republica Moldova;
5. să beneficieze de proiectele de finanțare, atât de stat, cât și non guvernamentale, destinate pentru menținerea fondului genetic animal;
6. Exploatațiile de ameliorare sunt obligate:
7. să țină evidența zootehnică conform formularelor elaborate de Autoritatea de ameliorare și aprobate de Comisia de ameliorare;
8. să efectuieze controlul oficial al performanțelor;
9. să efectuieze anual bonitarea animalelor deținute;
10. să prezinte Autorității de ameliorare, până la finele anului calendaristic, rezultatele bonitării animalelor;
11. să comercializeze animale de prăsilă doar însoțite de certificate de rasă;

**Articolul 40.** Bonitarea resurselor genetice

(1) Bonitarea animalelor se efectuează în conformitate cu prevederile prezentei legi şi alte acte normative adoptate în conformitate cu aceasta.

(2) Normele şi regulile de bonitare a resurselor genetice se stabilesc de către Guvern.

(3) Bonitarea animalelor se efectuează anual, în mod obligatoriu la toate exploatațiile de ameliorare de către selecţionarii acestor exploatații sau, în bază de contract, de specialiştii instituțiilor de cercetări științifice. La celelalte ferme bonitarea animalelor se efectuează benevol, la discreţia conducătorilor şi specialiştilor.

(4) După rezultatele bonitării se completează nucleele genetice ale fermelor cu cele mai valoroase animale, se selectează tineretul pentru reproducţie, comercializare sau rebutare.

(5) Totalurile bonitării se expediază anual Autorității de ameliorare pentru verificare, totalizare şi acceptarea includerii în baza de date şi registrele genealogice ale animalelor pentru reproducţie de rasă pură.

**Articolul 39.** Testarea resurselor genetice

(1)Testarea resurselor genetice se efectuează în scopul confirmării originii animalelor, determinării nivelului de productivitate şi calitate a producţiei, valorii genetice, lipsei defectelor genetice şi se desfăşoară de către Societățile de ameliorare sub supravegherea Autorității competente de ameliorare.

(2) Metodele de control a performanţelor și de evaluare a valorii genetice a bovinelor, ovinelor şi caprinelor reproducătoare de rasă pură, ecvideelor de reproducţie, reproducătoarelor porcine de rasă pură şi a reproducătoarelor porcine hibride se stabilesc prin norme zootehnice aprobate de Guvern.

**Articolul 41.** Condiţiile zootehnice de utilizare a resurselor genetice în scopul reproducerii

(1) Prin norme zootehnice aprobate de Guvern, se stabilesc următoarele:

a) criteriile de admitere a unui animal reproducător pentru reproducere şi pentru utilizarea materialului seminal, a ovulelor sau embrionilor acestuia;

b) criteriile generale de aprobare a unui armăsar reproducător sau, dacă e cazul, a unei iepe reproducătoare, în scopul reproducţiei şi al folosirii spermei, a ovulelor sau a embrionilor de ecvidee.

(2) Materialul seminal, ovulele şi embrionii animalelor pentru reproducţie de rasă pură pot fi comercializaţi sau transmişi cu titlu gratuit altor persoane doar de către societățile de ameliorare sau exploatațiile de ameliorare.

**Articolul 42.** Aprecierea reproducătorilor

(1) Reproducătorii de rasă pură şi reproducătorii porcini hibrizi, selectaţi pentru reproducere, se testează după calitatea descendenţilor sau după productivitatea proprie.

(2) Testarea reproducătorilor de rasă pură şi reproducătorii porcini hibrizi, de anumite specii şi rase, se efectuează de către organizaţii de ameliorare şi reproducţie în zootehnie în baza analizei informaţiei din registrele genealogice.

(3) Testarea reproducătorilor de rasă pură şi reproducătorii porcini hibrizi se efectuează conform regulilor şi normelor aprobate de de Guvern.

**Articolul 43.** Biotehnologia transferului de embrioni

(1) Biotehnologia transferului de embrioni şi manipulările genetice efectuate cu caracter experimental întră în competenţa instituţiilor de cercetări ştiinţifice şi de învăţămînt superior de profil, iar aplicarea practică sub supravegherea Autorității competente de ameliorare.

(2) Activitatea de transplantare a embrionilor prevede efectuarea lucrărilor de selectare a animalelor donatoare de embrioni, colectare, crioconservare, păstrare şi transfer tehnologic al embrionilor, conform normelor zootehnice aprobate de Guvern.

(3) Se abilitează instituţiile de cercetări ştiinţifice în domeniu cu dreptul de selectare a animalelor donatoare, colectare, crioconservare şi păstrare a embrionilor.

(4) Transferul de embrioni se efectuează în bază de contract la exploataţiile zootehnice, sau oficiile locale pentru prestarea serviciilor zooveterinare, cu respectarea următoarelor cerinţe:

a) embrionii sînt obţinuţi de la animale donatoare, selectate conform prevederilor alin.(3) al prezentului articol;

b) sînt însoţiţi de certificat veterinar, certificat genealogic cu indicarea vacii donatoare şi taurului, grupelor de sânge a acestora, informațiilor care permit identificarea embrionului sau ovulului fecundat, data însămânțării, data recoltării, precum şi numele şi adresa centrului de recoltare şi ale destinatarului.

**Articolul 44.** Aprobarea de stat a realizărilor selecţiei

(1) realizările selecţiei pot fi recunoscute şi aprobate în cazul unei ameliorări substanţiale şi creării de noi rase, tipuri intrarasiale (zonale şi de elită), linii şi crossuri de animale, ai căror reprezentanţi posedă calităţi utile şi de productivitate mai înalte în comparaţie cu rasele, tipurile, liniile şi crossurile existente.

(2) Efectivul sau grupurile de animale care urmează a fi aprobate pot fi prezentate ca rase, tipuri intrarasiale (zonale sau de elită), linii, crossuri noi.

(3) Crearea raselor noi, tipurilor intrarasiale (zonale şi de elită), liniilor şi crossurilor noi de animale se realizează în conformitate cu programele naţionale de cercetare-dezvoltare.

(4) Aprobarea de stat a realizărilor selecţiei, inclusiv a noilor rase, tipuri, linii, crossuri şi hibrizi de animale, create în ţară sau importate, se efectuează de către Autoritatea de reglementare, la propunerea Comisiei de ameliorare.

(6) Realizările activităţii de selecţie în zootehnie - rasele, tipurile, liniile, crossurile, noi sau ameliorate, create ca rezultat al selecţiei, confirmate prin brevetul eliberat de Agenţia de Stat pentru Proprietatea Intelectuală, sînt recunoscute şi protejate de lege.

(7) Drepturile titularului de brevet se extind şi asupra producţiei obţinute de la animalele de rasă pură sub formă de tineret pentru reproducţie, material seminal, embrioni, ouă de incubaţie, icre de incubaţie.

(8) Modul aprobării de stat a realizărilor selecţiei în zootehnie se stabilesc prin regulament aprobat de Guvern.

**Articolul 45.** Testarea şi omologarea raselor, tipurilor şi crossurilor de animale

Modul de testare și omologare a raselor, tipurilor şi crossurilor de animale se stabilesc prin regulament aprobat de Guvern.

**Capitolul VI**

**Susţinerea ştiinţifică şi financiară a activităţilor în**

**domeniul zootehniei**

**Articolul 46.** Susţinerea ştiinţifică a activităţilor de selecţie şi reproducţie în zootehnie

(1) Susţinerea ştiinţifică a selecţiei şi reproducţiei în zootehnie se efectuează de către instituţiile ştiinţifice şi instituţiile de învăţămînt superior de profil (de stat sau private), care:

a) elaborează concepţii de dezvoltare a sectorului zootehnic, biotehnologii avansate, programe de selecţie, procedee, metode şi tehnologii de creştere a resurselor de genetice, de obţinere a materialului seminal, planuri de raionare a raselor, de importare şi utilizare a resurselor de genetice animale;

b) elaborează metodici de evaluare a resurselor genetice şi aprobare a realizărilor selecţiei, de creare şi folosire a sistemelor informaţionale, instrucţiuni privind evaluarea calităţilor genetice şi productivităţii animalelor, alte documente zootehnice, norme şi condiţii zootehnice şi tehnice;

c) exercită conducerea metodică a activităţii de creare a unor noi rase, tipuri, linii, crossuri şi hibrizi de animale şi de perfecţionare a celor existente, a verificării productivităţii reproducătorilor şi a calităţii descendenţilor;

d) participă la aprobarea realizărilor selecţiei, testarea noilor rase, tipuri, linii, crossuri şi hibrizi de animale, achiziţionate în străinătate, şi pregătesc avize privind necesitatea importării resurselor genetice;

e) soluţionează alte probleme în domeniul zootehniei în conformitate cu legislaţia.

(2) Instituţiile menţionate la alin. (1) efectuează lucrări de cercetări ştiinţifice fundamentale şi aplicative conform comenzii de stat sau în bază de contract, la solicitarea asociaţiilor deţinătorilor de animale, întreprinderilor zootehnice interesate.

**Articolul 47.** Finanţarea cercetărilor ştiinţifice şi programelor de dezvoltare a sectorului zootehnic

Sursele de finanţare a cercetărilor ştiinţifice şi de realizare a programelor de dezvoltare a activităţii de creştere a resurselor genetice sînt:

b) mijloacele bugetului de stat;

c) fondurile publice centrale şi locale extrabugetare;

d) investiţiile persoanelor fizice şi persoanelor juridice;

e) creditele bancare, alte împrumuturi private;

f) mijloacele obţinute din comercializarea producţiei ştiinţifice şi resurselor genetice;

g) mijloacele creditare şi granturile acordate de către instituţiile financiare internaţionale şi organizaţiile europene şi comunitare în scopul susţinerii sectorului zootehnic;

h) alte resurse financiare şi materiale stabilite de actele legislative.

**Articolul 48.** Pregătirea şi perfecţionarea cadrelor pentru sectorul zootehnic

(1) Pregătirea specialiştilor în domeniul zootehniei se efectuează potrivit nomenclatorului-cadru, aprobat de Guvern.

(2) În scopul perfecţionării specialiştilor din zootehnie, Autoritatea de reglementare în colaborare cu Autoritatea competentă de ameliorare și Societățile de ameliorare organizează cursuri, conferinţe, simpozioane, expoziţii, concursuri, tîrguri şi alte manifestări.

(3) Specialiştii din domeniul zootehniei şi deţinătorii de animale pot înfiinţa asociaţii profesionale care să contribuie la dezvoltarea ştiinţei, ameliorarea deservirii zootehniei, perfecţionarea specialiştilor din sectorul zootehnic, asigurarea protecţiei lor juridice şi sociale.

**Capitolul VII**

**DISPOZIȚII FINALE ŞI TRANZITORII**

**Articolul 49.** Răspunderea pentru neîndeplinirea prezentei legi

(1) Încălcarea prevederilor prezentei legi atrage după sine răspunderea contravențională, în conformitate cu legislația națională, pentru:

a) reproducerea animalelor cu încălcarea prevederilor programelor de selecție și reproducție;

b) monta naturală cu masculi neautorizați;

c) provocarea suferințelor animalelor;

d) eliberarea certificatelor de rasă pentru animalele care nu sînt înscrise în unul din registrele genealogice sau care nu corespund standardului de rasă;

e) înființarea registrelor genealogice fără recunoașterea Comisiei de ameliorare;

f) neefectuarea bonitării animalelor și a controlului oficial al performanțelor în cazul în care acestea sînt obligatorii sau denaturarea rezultatelor acestora;

g) importul neautorizat a resurselor de prăsilă;

(2) Tragerea la răspundere administrativă (contravenţională) sau penală nu exclude răspunderea civilă a persoanelor vinovate pentru cauzarea de daune deţinătorilor de animale, terţelor persoane, statului sau autorităţilor administraţiei publice locale.

**Articolul 50.** Intrarea în vigoare

1. Prezenta lege intră în vigoare după 18 luni de la data publicării în Monitorul Oficial al Republicii Moldova.
2. Guvernul, în termen de 12 luni:
   1. va aduce actele sale normative în concordanţă cu prezenta lege.
   2. va asigura elaborarea actelor şi măsurilor necesare pentru realizarea şi implementarea prevederilor prezentei legi.
3. După intrarea în vigoare a prezentei legi, actele legislative şi actele normative în vigoare se aplică în măsura în care nu contravin prezentei legi.

**Articolul 51.** Compatibilitatea cu legislaţia comunitară

Prezenta lege este compatibilă cu prevederile Regulamentului (UE) 2016/1012 al Parlamentului European și al Consiliului din 8 iunie 2016 privind condițiile zootehnice și genealogice aplicabile ameliorării animalelor de reproducție de rasă pură, a porcilor de reproducție hibrizi și a materialului germinativ provenit de la acestea, comerțului cu acestea și introducerii lor în Uniune și de modificare a Regulamentului (UE) nr. 652/2014 și a Directivelor 89/608/CEE și 90/425/CEE ale Consiliului, precum și de abrogare a anumitor acte în sectorul ameliorării animalelor („Regulamentul privind ameliorarea animalelor”), precum și cu prevederile Regulamentului de punere în aplicare (UE) 2015/262 al Comisiei din 17 februarie 2015 de stabilire, în temeiul Directivelor 90/427/CEE și 2009/156/CE ale Consiliului, a unor norme privind metodele de identificare a ecvideelor (Regulamentul privind pașapoartele ecvideelor).

**Articolul 52.** Abrogarea unor acte legislative

La data intrării în vigoare a prezentei legi, se abrogă:

a) Legea zootehniei nr.412-XIV din 27 mai 1999 (Monitorul Oficial al Republicii Moldova 1999, nr.73-77, art.347), cu modificările ulterioare;

b) Legea nr.371-XIII din 15 februarie 1995 privind selecţia şi reproducţia în zootehnie (Monitorul Oficial al Republicii Moldova, 1995, nr.20, art.182), cu modificările ulterioare.

PREŞEDINTELE PARLAMENTULUI